送王君儀北歸
作者：畢仲游
朝代：宋

paragraphs: 不能送君行，强題送君詩。
詩中有鄙語，不是離別辭。
君長不五尺，氣若千丈蜺。
談經掩衆口，論道驚羣兒。
况君擅才華，文若老吏爲。
剛腸乏軟語，面折不我隨。
人嘗論君材，照坐珊瑚枝。
疇能論君心，清靜如摩尼。
奈何三十六，未免州縣卑。
君裝赴國門，僕瘦病馬羸。
太倉幸可糴，窮達慎所之。
儒冠易感慨，華屋難伸眉。
紛紛兒女曹，足令壯士悲。
工部貪採藥，漢老甘茹芝。
不逢方外人，勿吐胸中奇。